vssm સાથે સંકળાયેલા વહાલાં સ્વજન એવા મૃદંગભાઈ, સંજયભાઈ, વીકી, પરમ, મૌલિક, ડિમ્પલબેને ચિંતા ના કરવાનું કહી સામાન ઉપાડવાનું શરુ કર્યું. vssm ટીમમાં અમારા ક્યારેય ના થાકતા કાર્યકર જયંતીભાઈ, રમેશ, કનુભાઈ, તોહીદ, વૃતિકાએ તો ફટાફટ સામાન ફેરવવાનું શરુ કર્યું.. સામાન ફેરવાઈ રહ્યો છે અને માણસો નથી એ અંગે અમારી હોસ્ટેલની દીકરીઓને ખબર પડી જે એ વિસ્તારની છે અને એમના માં-બાપને પણ આ બધું આપવાનું છે એવી એમને ખબર. ‘અમે પણ સામાન ઉપાડીશું. દીદી.. ચિંતા ના કરો’ અને ખરેખર દીકરીઓ સામાન ઉપાડવા માંડી. મને ચિંતા થાય. અમે ના પાડી તો એમણે કહ્યું, ‘દીદી ખેતરમાં ઘાસના પોટલા અને પાણીના બેડા ઉપાડિયે જ છીએ ચિંતા ના કરો.' ૧૧ વાગે શરુ કરેલું કામ અમે ૪ વાગે પતાવ્યું. ૩૦ ટન કરતાં વધારે સામાન ફેરવ્યો. આંગળીઓ અને શરીર દુખવા માંડ્યું. પણ આનંદ એ વાતનો હતો કે જરૂરિયાતવાળા માણસોને આ બધું પહોચવાનું છે.